Diari Oficial de la Generalitat Valenciana


Sumari del DOGV 9285, del 24-02-2022 (2022/1017)

RESOLUCIÓ de 8 de febrer de 2022, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aprova la delimitació parcial de la via pecuària número 3, denominada «Assagador de Sagunt» del terme municipal del Puig de Santa Maria, província de València, en el tram comprés entre el «Carrerada de Conca» i la seua finalització en el terme municipal de Rafelbunyol.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9285

Data del DOGV
:   24-02-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/1017


Data del document
:   08-02-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

RESOLUCIÓ de 8 de febrer de 2022, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aprova la delimitació parcial de la via pecuària número 3, denominada «Assagador de Sagunt» del terme municipal del Puig de Santa Maria, província de València, en el tram comprés entre el «Carrerada de Conca» i la seua finalització en el terme municipal de Rafelbunyol. [2022/1017]  
Vist l'expedient l'objecte del qual és la delimitació parcial de la via pecuària «Assagador de Sagunt» en el terme municipal del Puig de Santa Maria, província de València, en el tram comprés entre la «Carrerada de Conca» i la seua finalització en el terme municipal de Rafelbunyol.  
  
Antecedents de fet  
  
Primer. Amb data 23 de maig de 2018, té entrada en el Servei Territorial de Medi Ambient de València un informe de l'arquitecta municipal de l'Ajuntament de Rafelbunyol, en què sol·licita iniciar els tràmits per a la desafectació dels terrenys necessaris que constitueixen l'accés nord al municipi de Rafelbunyol CV-300 i que estan classificats com a part de la via pecuària de l?«Assagador de Sagunt», la qual posseeix una amplària legal classificada de 20 metres.  
Així mateix, en l'esmentat informe, i en nom de l'Ajuntament, exposa els motius pels quals aconsella una posterior desafectació del tram que constitueix l'accés nord al municipi de Rafelbunyol CV-300 i que està classificat com a via pecuària «Assagador de Sagunt» atesa la incompatibilitat d'ús que ara manté com a carretera d'accés i via pecuària.  
«[?] Que aquesta desafecció té els següents antecedents:  
- El municipi de Rafelbunyol té quatre accessos principals per cadascun dels punts cardinals nord, sud, est i oest.  
- En concret, l'accés nord comunica el municipi amb la carretera CV-300, que al seu torn connecta amb l'autovia A-7 per l'oest i amb la carretera CV-306 per l'est.  
- Té una longitud aproximada de 575 metres lineals i per aquest punt accedeixen al municipi al voltant de tres mil vehicles diaris aproximadament.  
- Així mateix, aquest tram de carretera, considerat legalment com a via pecuària de l'Assagador de Sagunt, és en la pràctica l'entrada principal al municipi.  
- Aquest tram de carretera se situa en el terme del Puig de Santa Maria, però es correspon amb un tram de carretera a la vora del mateix terme municipal, que realment només dona servei d'accés al municipi de Rafelbunyol, atesa la configuració dels dos termes.  
- Aquesta situació fa que el manteniment d'aquest tram no s'estiga duent a terme en les condicions idònies per a la circulació, la qual cosa provoca que el seu estat de conservació siga deficitari. Per aquest motiu són continus en aquest tram accidents en els vehicles que el transiten.  
- Des de fa anys l'Ajuntament de Rafelbunyol està ocupant-se del manteniment, a pesar que no és de la seua titularitat, amb la finalitat d'assegurar mínimament la seguretat en aquest. [?]»  
Per tot el que s'ha exposat, aquesta conselleria planteja a l'Ajuntament de Rafelbunyol la realització de la pertinent delimitació del tram en qüestió, per a posteriorment, si escau, realitzar un expedient de desafectació on aquells terrenys desafectats passarien a ser béns patrimonials de la Generalitat i gestionats per la conselleria competent en matèria de patrimoni.  
Una vegada aprovada la delimitació l'objectiu seria la desafectació d'uns 10 metres de la via pecuària, que coincidirien amb part de la calçada (segons el projecte que s'elabore ad hoc), perquè passen a ser un bé patrimonial de la Generalitat i puga ser legalment gestionat per l'entitat municipal. I els altres 10 metres, que seguiran sent via pecuària, es destinarien a zona mediambiental (usos complementaris art. 28 de la Llei 3/2014, d'11 de juliol, de vies pecuàries de la Comunitat Valenciana).  
Segon. Amb data d'11 de desembre de 2019, el director territorial de València nomena Gabriel Varea Illueca com a tècnic designat per a la instrucció del procediment de delimitació parcial de l?«Assagador de Sagunt» del terme municipal del Puig de Santa Maria, província de València, en el tram comprés entre la «Carrerada de Conca» i la seua finalització en el terme municipal de Rafelbunyol.  
Tercer. Amb data de 29 de gener del 2020, l'instructor realitza l'informe de viabilitat per a la pràctica de la delimitació parcial de l?«Assagador de Sagunt» en el tram esmentat anteriorment i es remet a la Direcció General de Medi Natural i d'Avaluació Ambiental perquè acorde l'inici d'aquesta.  
Quart. Amb data de 15 de setembre del 2020, la Direcció General del Medi Natural i d'Avaluació Ambiental resol autoritzar l'inici de la delimitació parcial de l?«Assagador de Sagunt» del terme municipal del Puig de Santa Maria, província de València, en el tram comprés entre la «Carrerada de Conca» i la seua finalització en el terme municipal de Rafelbunyol, a fi de definir els límits de la via pecuària, de conformitat amb el que s'estableix en l'acte de classificació i amb subjecció a la legislació vigent.  
Cinqué. Amb data de 5 de novembre de 2020, la Direcció Territorial de València sol·licita al Registre de la Propietat de Puçol la certificació de domini i càrregues de finques registrals afectades en aquesta delimitació després de la resolució de la Direcció General del Medi Natural i d'Avaluació Ambiental de l'inici de l'expedient de delimitació. El Registre de la Propietat de Puçol notifica a aquesta conselleria que no practica assentament de presentació per diferents motius, entre ells, que la referència cadastral i titular no són suficients per a localitzar les finques registrals.  
  
Sisé. Es fixa com a data del començament de les operacions de la delimitació el dia 28 de gener del 2021 a les 10.30 hores en la sala d'actes de la Casa de la Cultura de Rafelbunyol, situada en el número 2 del Camí Fondo de la població; aquesta circumstància és objecte de la següent publicitat:  
- Anunci en el DOGV núm. 8970 de data 7 de desembre de 2020.  
- Edicte als ajuntaments del Puig de Santa Maria i de Rafelbunyol.  
- Notificació als interessats i comunicació a organitzacions i col·lectius interessats.  
- Anunci en el BOE núm. 18 de data 21 de gener de 2021 amb les notificacions infructuoses.  
- Edicte als ajuntaments de Puçol, Rafelbunyol, Museros, la Pobla de Farnals i Albalat dels Sorells de les notificacions infructuoses corresponents a cada municipi.  
Seté. Finalitzades les operacions de fitació, es formula la proposició de delimitació, l'exposició al públic de la qual va ser anunciada en el Diari Oficial de la Generalitat Valenciana núm. 9.078 de 7 de maig del 2021, i es va establir un termini d'un mes des de la publicació en el DOGV perquè els interessats pogueren interposar les al·legacions o reclamacions oportunes. Pot consultar-se també la proposició en la següent adreça electrònica d'internet http://www.agroambient.gva.es/es/web/medio-natural/servei-d-ordenacio-i-gestio-forestal.  
Així mateix, es compleix el tràmit d'audiència establit en l'article 82.2 de la Llei 39/2015, d'1 d'octubre, del procediment administratiu comú de les administracions públiques, s'informa a tots aquells afectats i organismes del tràmit d'audiència de l'esmentat expedient, i se'ls atorga un termini de quinze dies per a al·legar i presentar tots els documents i les justificacions que estimen pertinents.  
  
Huité. Durant el tràmit d'informació pública i tràmit d'audiència es presenten al·legacions per part dels següents interessats:  
  
1. Mercedes Broseta Royo en qualitat d'interessada.  
2. Vicent Pedro i Martí presenta en qualitat d'interessat un escrit d'al·legacions conjunt amb altres persones propietàries i interessades que són les següents:  
- Jaume Morte i Garcerà  
- Carmen Garcerà i Fenollosa  
- Emilia Carlos i Grande  
- Antonio Pedro i Piquer  
- Antonio Jover i Castellar  
- Juana Morte i Garcés  
- Maria García i Ros  
- Antonio Piquer i Bernet  
- Juan Piquer i Bernat  
- M.ª Dolores Llopis i Fenollosa  
- M.ª Pilar Piquer i Sanchís  
3. Comunitat de Regants de la Reial Séquia de Moncada en qualitat d'interessada.  
Nové. Amb data de 21 de setembre de 2021, a la vista de la tramitació realitzada, s'emet per part de l'instructor del procediment un informe desfavorable a les al·legacions presentades, així com favorable a l'aprovació de la delimitació de l'enunciat.  
Desé. Amb data de 28 de setembre de 2021, es dicta una proposta de resolució per part de la directora territorial de València, de la Conselleria d'Agricultura, Desenvolupament Rural, Emergència Climàtica i Transició Ecològica.  
Onzé. Amb data de 22 de novembre de 2021, s'emet informe favorable per part del Servei de Gestió i Ordenació Forestal.  
  
Dotzé. Amb data de 25 de novembre de 2021, es dicta una proposta de resolució per part de la Direcció General del Medi Natural i Avaluació Ambiental.  
  
Consideracions jurídiques  
  
I. Contingut de l'informe de l'instructor i de la proposta de resolució.  
L'informe de l'instructor del procediment, emés amb data de 21 de setembre de 2021 i que ací es reprodueix parcialment, a l'efecte de motivar la resolució de conformitat amb el que s'estableix en l'article 35 de la Llei 39/2015, d'1 d'octubre, del procediment administratiu comú de les administracions públiques, dictamina el següent:  
  
«?Es procedeix a la contestació de totes aquelles al·legacions formulades en els termes que s'exposen a continuació:  
1. Mercedes Broseta Royo, en qualitat d'interessada, presenta un escrit en el qual formula la següent sol·licitud:  
En la primera al·legació sol·licita que:  
«en el marc de les accions a realitzar en la delimitació, no es toque el mur perquè afectaria un transformador elèctric que es troba al costat d'aquest mur, la qual cosa li suposaria un gran perjudici econòmic«  
Respecte a aquesta sol·licitud, cal dir-li que, una vegada aprovada la delimitació, l'objectiu serà la desafectació de la meitat de la seua amplària (10 metres de la via pecuària), perquè passen a ser un bé patrimonial de la Generalitat i així puga ser legalment gestionat per l'entitat municipal (Ajuntament i/o Diputació Provincial); mentre que els altres 10 metres, que continuaran sent via pecuària, seran destinats a una zona mediambiental, encara per definir, però, en tot cas, conforme amb els usos complementaris que estableix l'article 28 de la Llei 3/2014, de l'11 de juliol, de vies pecuàries de la Comunitat Valenciana.  
Les obres de condicionament, amb un projecte previ encara per definir, les realitzarà una empresa de la qual aquesta administració desconeix encara la seua identitat i a més escapa de les seues competències. No obstant això, i en la mesura que siga possible, s'intentarà que es cause el menor perjudici als confrontants de la via pecuària, atés que en aquest cas concret ens trobem en l'àmbit de la glorieta de distribució de la carretera CV-300 i «Carrerada de Conca» amb molta major amplària que la que es delimita.  
2. Vicent Pedro i Martí, en qualitat d'interessat, presenta un escrit d'al·legacions juntament amb les persones propietàries afectades que s'esmenten en l'apartat nové dels antecedents de fet, i en el qual formula les següents al·legacions:  
En la primera al·legació manifesta que:  
«[?] l'informe de l'arquitecta tècnica de l'Ajuntament de Rafelbunyol en el qual s'inclouen els motius pels quals l'Ajuntament sol·licita la delimitació de part de l'Assagador de Sagunt que pertany al terme municipal del Puig (és a dir, que s'estan utilitzant recursos propis d'un ajuntament per l'execució d'un projecte de delimitació d'una via, el traçat de la qual pertany a un altre municipi). És curiós que sols se sol·licite la delimitació d'aquest tram i s'oblide per complet de la continuació de l'assagador cap al sud entre Rafelbunyol i Massamagrell [...]»  
Respecte de la primera al·legació dir-li que, segons l'article 5 apartat a de la Llei 3/1995, del 23 de març, de vies pecuàries, correspon a les comunitats autònomes, respecte de les vies pecuàries, el dret i el deure d'investigar la situació dels terrenys que es presumisquen pertanyents a les vies pecuàries, així com, prèviament classificades, l'obligació de la seua delimitació per a poder fixar amb exactitud els seus límits. Per la qual cosa, aquesta administració rep una sol·licitud de l'Ajuntament de Rafelbunyol on adverteixen de la necessitat d'una delimitació pel fet que un tram de carretera, considerat legalment com a via pecuària, en concret de «l'Assagador de Sagunt», és en la pràctica l'entrada principal al municipi i aquesta situació fa que el manteniment d'aquest tram no s'estiga duent a terme en les condicions idònies per a la circulació, la qual cosa provoca a més que el seu estat de conservació siga molt deficitari. A més a més, i des de fa molts anys l'Ajuntament de Rafelbunyol està ocupant-se del seu manteniment, a pesar que no és de la seua propietat, amb la finalitat d'assegurar mínimament la seguretat en aquest tram viari.  
Davant aquesta situació, aquesta administració, i en virtut de les seues competències, va considerar necessari realitzar una delimitació d'ofici del tram de la via pecuària on es localitza el problema, suposant un cost zero a l'administració municipal perquè la Conselleria assumeix totes les despeses que suposa la realització d'un expedient de delimitació iniciat d'ofici.  
  
En la segona al·legació manifesta que:  
«[?] En aquesta proposició de delimitació l'instructor de l'expedient, a l'hora d'establir els límits d'amplària de la via pecuària de 20 metres establits per llei, es limita a mesurar des de l'eix central de la via i marca com a expropiables 5 metres a la dreta i uns altres 5 metres a l'esquerra fins a arribar als 20 metres atés que la via actualment només mesura 10 metres d'amplària, la qual cosa és incorrecta [...]»  
Respecte a la segona al·legació, s'assenyala que en l'apartat «1.2 Justificació del projecte» de la proposició de delimitació es diu que:  
«[...] Una vegada aprovat la delimitació l'objectiu serà la desafectació d'uns 10 metres de la via pecuària, perquè passen a ser un bé patrimonial de la Generalitat i puga ser legalment gestionat per l'entitat municipal, Ajuntament i/o Diputació Provincial. I els altres 10 metres, que continuaran sent via pecuària, seran destinats a zona mediambiental i a una via per a vianants i ciclistes (usos complementaris previstos en l'article 28 de la Llei 3/2014, d'11 de juliol, de vies pecuàries de la Comunitat Valenciana) [...]»  
Això vol dir que en cap moment es parla d'expropiacions, ja que perquè es poguera complir aquest fet hauríem de partir de l'existència d'una propietat privada, la privació de la qual ha de ser efectivament rescabalada mitjançant la determinació d'un preu just. Però l'acte que ens ocupa és el d'una delimitació que té per objecte delimitar el domini públic pecuari i determinar les intrusions i contigüitats que afecten aquest, i no és procedent per això cap expropiació, perquè els terrenys eren ja de domini públic i el que es duu a terme amb la delimitació és la determinació del seu traçat d'acord amb la seua classificació aprovada per l'Ordre ministerial del 13 de març de 1975, sense que existisca cap canvi de propietari, sinó, per contra, intrusions dels particulars en la propietat pública.  
La naturalesa jurídica dels terrenys de les vies pecuàries és que són béns de domini públic de la Generalitat i, en conseqüència, inalienables, imprescriptibles i inembargables de conformitat amb el que es disposa a l'article tercer de la Llei 3/2014, de l'11 de juliol, de la Generalitat, de vies pecuàries de la Comunitat Valenciana. L'objecte de l'expropiació forçosa són els drets o interessos patrimonials legítims, tal com refereix l'article 1 de la Llei d'expropiació forçosa del 16 de desembre de 1954, després, no es poden expropiar mai drets de caràcter personal ni béns de domini públic.  
Una vegada que s'aprove la delimitació de la via pecuària amb l'amplària dels 20 metres tal com es descriu en la classificació i es reflecteix en els plans que es troben en la proposició de delimitació, l'objectiu de l'administració és desafectar els 10 metres perquè passen, una vegada desafectats, a béns patrimonials de la Generalitat i poder ser gestionats així per la conselleria competent en matèria de patrimoni; i llavors, mitjançant els instruments legals oportuns, puguen també ser gestionats legalment per l'entitat municipal, quedant els 10 metres restants com a domini públic que seran destinats a una via per a vianants i ciclistes i zona enjardinada, encara per determinar però compatibles amb els usos complementaris tal com recull l'article 28 de la Llei 3/2014, de l'11 de juliol, de vies pecuàries de la Comunitat Valenciana.  
En la tercera al·legació manifesta que:  
«[?] El senyor instructor no té en compte que totes les parcel·les de la part esquerra de la via pecuària Assagador de Sagunt en el tram comprés entre la Carrerada de Conca i el terme de Rafelbunyol estan delimitades per una de les séquies que pren aigua de la Reial Séquia de Moncada, concretament per la séquia de la Fila [?]» «[...] amb aquest projecte tornem a actuar de manera innecessària sobre la séquia, creiem que amb l'objectiu d'ocupar metres innecessaris de les parcel·les agrícoles per tal de deixar espai a l'altre costat per posteriorment cedir el terreny a l'ajuntament per construir la via d'accés a la parcel·la de l'esmentada multinacional importadora de taronges sud-africanes [...]»  
Respecte de la tercera al·legació assenyalar que l'existència d'una séquia o qualsevol altra infraestructura amb molts anys d'antiguitat no pot condicionar mai el caràcter imprescriptible, inalienable i inembargable que la legislació vigent dota el domini públic de les vies pecuàries. L'existència d'elements de gran antiguitat a l'interior de la via pecuària no redueix la seua entitat, característiques ni amplària ni tampoc pressuposa la seua titularitat privada, sinó que suposa l'existència d'un element intrús dins dels límits de la via pecuària. No obstant això, destacar que l'objecte del present expedient de delimitació és el de fixar el domini públic pecuari i que, per tant, aquesta conselleria no té intenció de realitzar cap tipus d'actuació en la séquia esmentada.  
En la quarta al·legació manifesta que:  
«[?] que els agricultors afectats per aquest projecte demanem la revisió d'un pla que considerem totalment erroni, que redueix la terra de cultiu per planejar la construcció d'una carretera necessària només per a facilitar l'accés a la multinacional. La resta de vehicles poden accedir al poble tal com ara fan, per la via d'accés que hi ha 700 metres més enllà, tal com hem explicat [?]» «[?] Però denunciem un ús de la via pecuària que no siga de via verda o accés a les terres conreades, per considerar-ho invasiu i absolutament innecessari [?]»  
Respecte de la quarta al·legació ens reiterem en l'exposat en els punts anteriors perquè estem davant d'un acte de delimitació que, segons l'article 14.1 de la Llei 3/2014, de l'11 de juliol, de vies pecuàries de la Comunitat Valenciana, diu textualment: «1. La delimitació és l'acte administratiu que defineix els límits degudament georreferenciats de les vies pecuàries, de conformitat amb el que s'estableix en l'acte de classificació. «Per tant, en cap cas aquesta administració intenta reduir la terra de cultiu de ningú per a plantejar la construcció d'una carretera sinó donar solució a un problema que existeix a través dels mitjans legals dels quals disposem.  
En aquest sentit, reiterar l'assenyalat en la contestació a la segona al·legació, quant a l'ús previst en la delimitació parcial de la via pecuària «Assagador de Sagunt», en concret, dels 10 metres restants que es mantenen com a domini públic i que seran destinats a un espai mediambiental, la qual cosa constitueix un ús comú complementari regulat en l'article 28.1 de la Llei 3/2014, de l'11 de juliol, de la Generalitat, de vies pecuàries de la Comunitat Valenciana, o bé, un ús comú especial, si es tracta d'activitats organitzatives de caràcter recreatiu previstes en l'article 29.1 de l'esmentada llei.  
3. Comunitat de Regants del la Reial Séquia de Moncada, en qualitat d'entitat interessada, presenta un escrit en el qual formula la següent sol·licitud:  
En la primera al·legació manifesta que:  
«Encara que la Reial Séquia de Moncada té la propietat de les séquies que transcorren en paral·lel al camí asfaltat de l'Assagador, aquesta conselleria ha considerat erròniament que la propietat correspon als camps confrontants i per tant dels seus propietaris»  
Respecte de la primera al·legació, dir que aquesta conselleria, a través de l'Oficina Virtual del Cadastre, ha obtingut les certificacions cadastrals de totes les parcel·les afectades per la delimitació de la via pecuària, on s'indica la titularitat cadastral, que és la que s'empra per a posteriorment notificar als afectats. Per això, hi ha la possibilitat que hi haja séquies que NO estiguen degudament cadastrades d'ací ve que s'hagen considerat propietat dels camps confrontants, i fins i tot també es pot donar el cas que, estant cadastrades, la Comunitat de Regants de la Séquia de Moncada no aparega com a titular, és a dir, errors, en tot cas, de l'entitat cadastral, que deurien vostés solucionar donant trasllat d'això a la Gerència del Cadastre de Rústica.  
En la segona al·legació manifesta que:  
«si bé sembla evident que existeix intrusió de la séquia i part dels camps en la delimitació de l'Assagador de Sagunt, la propietat de la séquia ha de reconéixer-se en favor de la Reial Séquia de Moncada»  
Respecte a la segona al·legació cal dir que la delimitació d'una via pecuària no és, en si mateixa, un acte d'adquisició del domini, sinó de determinació dels límits d'aquest. El seu fonament es troba en un dret de propietat preexistent i al qual dona virtualitat pràctica, però en cap cas el crea ex novo, ni tampoc pot considerar-se com la potestat de l'administració per a l'adquisició gratuïta dels béns, atés que es tracta de béns de domini públic des de temps immemorials i que ara es delimiten conforme a la seua existència i classificació segons l'Ordre ministerial del 13 de març de 1975 (BOE 118, 17 de maig; BOP 100, del 29 d'abril)  
  
A més, segons els articles 14 de Llei 3/2014, de l'11 de juliol, de la Generalitat, de vies pecuàries de la Comunitat Valenciana, i 8.3 de la Llei 3/1995, del 23 de març, de vies pecuàries, la delimitació aprovada declara la possessió i la titularitat demanial a favor de la comunitat autònoma, sense que les inscripcions en el Registre de la Propietat que toque puguen prevaldre davant la naturalesa demanial dels béns delimitats. Si bé, la intrusió de la séquia en la delimitació de l?«Assagador de Sagunt» comporta en la pràctica una superposició del domini públic hidràulic amb el domini públic pecuari, que resulta del tot compatible.  
  
Tot això no impedeix l'ús de la Reial Séquia de Moncada per part de la Comunitat de Regants, puix que són corporacions de dret públic (article 82 del Reial decret legislatiu 1/2001, del 20 de juliol, pel qual s'aprova el text refós de la Llei d'aigües) amb dret a utilitzar un determinat cabal. En aquest cas en particular destinat al regadiu, a fi d'aconseguir un aprofitament íntegre, eficaç i coordinat d'aquest cabal entre els integrants de la Comunitat de Regants.  
  
A més, la delimitació de la via pecuària no afecta la titularitat de la Comunitat de Regants respecte a l'aprofitament de l'aigua de la Séquia Reial de Moncada, un dret d'aprofitament de caràcter privatiu que deriva d'una concessió atorgada si és el cas pel corresponent organisme de conca, en aquest cas la Confederació Hidrogràfica del Xúquer.  
  
En la tercera al·legació manifesta que:  
«Qualsevol tipus d'actuació urbanística haurà de ser traslladada al límit d'aquesta per a poder continuar donant servei de reg als camps en les mateixes condicions que en l'actualitat. Per tant, s'haurà de mimetitzar la séquia actual quant al seu radi hidràulic, canals, llits, calats, boqueres i partidors»  
Respecte a la tercera al·legació destacar que l'objecte del present expedient de delimitació és delimitar el domini públic pecuari i que, per tant, aquesta conselleria no té intenció de realitzar cap tipus d'actuació sobre la séquia esmentada. A més, aquesta conselleria resulta competent respecte de les vies pecuàries, però no ho és en matèria urbanística, raó per la qual l'última al·legació plantejada sobre qualsevol tipus d'actuació urbanística hauria de ser formulada davant l'administració competent en matèria urbanística, això és, davant la Conselleria de Política Territorial, Obres Públiques i Mobilitat de la Generalitat Valenciana.»  
  
Així mateix, la proposta de resolució de la directora territorial de València s'estructura en els següents fonaments de dret i proposta:  
  
«Primer. Competeix exclusivament a la Conselleria d'Agricultura, Desenvolupament Rural, Emergència Climàtica i Transició Ecològica de la Generalitat Valenciana la resolució de l'expedient de delimitació, en virtut del preceptuat en el Decret 5/2019, de 16 de juny, del president de la Generalitat (DOGV 8572, 17.06.2019) i en el Decret 176/2020, de 30 d'octubre, del president de la Generalitat (DOGV 8961, 26.11.2020) pel qual s'estableix l'estructura orgànica bàsica de la Presidència i de les conselleries de la Generalitat.  
Segon. Al present acte administratiu li és aplicable el regulat tant en la Llei 3/1995, del 23 de març, de vies pecuàries, com en la Llei 3/2014, de l'11 de juliol, de la Generalitat, de vies pecuàries de la Comunitat Valenciana (DOGV 7319, 17.07.2014), modificada per la Llei 9/2019, de 23 de desembre, de la Generalitat, de mesures fiscals, gestió administrativa i financera i organització de la Generalitat (DOGV 8707, 30.12.2019), la Llei 39/2015, d'1 d'octubre, del procediment administratiu comú de les administracions públiques i la Llei 14/2003, del 10 d'abril, de patrimoni de la Generalitat i altres normatives aplicables al cas.  
Tercer. La classificació de les vies pecuàries del terme municipal del Puig de Santa Maria, província de València, va ser aprovada per l'Ordre ministerial de 13 de març de 1975, publicada en el BOE número 118, del 15 de maig de 1975, i en el BOP número 100, del 29 d'abril de 1975. En aquesta es classifica la via pecuària ?Assagador de Sagunt- com la número 3, amb longitud aproximada de 2.200 metres i una amplària legal de 20 metres.  
Sobre la base de tot l'exposat, aquesta Direcció Territorial de València de la Conselleria d'Agricultura, Desenvolupament Rural, Emergència Climàtica i Transició Ecològica emet la següent proposta de resolució:  
Primer. Desestimar les al·legacions presentades sobre la base dels antecedents de fet i fonaments de dret exposats anteriorment.  
Segon. Aprovar la delimitació parcial de la via pecuària número 3, denominada «Assagador de Sagunt» del terme municipal del Puig de Santa Maria, província de València, en el tram comprés entre la «Carrerada de Conca» i la seua finalització en el terme municipal de Rafelbunyol, d'acord amb la proposició de delimitació i plans que consten en l'expedient i les característiques de la qual són les següents:  
Denominació: «Assagador de Sagunt»  
Amplària legal: 20 m  
Longitud delimitada: 603,2 m  
Superfície delimitada: 12.064 m²  
Nombre d'intrusions: 40  
Superfície total de les intrusions: 12.064 m²  
Tercer. Traslladar a l'administració cadastral els límits de la via pecuària, d'acord amb el que s'estableix en l'article 14.c del Reial decret legislatiu 1/2004, de 5 de març, pel qual s'aprova el text refós de la Llei del cadastre immobiliari.  
Quart. Comunicar a la Direcció General de Patrimoni aquesta resolució, a l'efecte de la inscripció en el Registre de la Propietat del domini públic corresponent a l'àmbit delimitat, havent de procedir a la cancel·lació total o parcial de totes les inscripcions registrals que resulten contradictòries amb la delimitació. Així mateix, es traslladarà a la Direcció General de Patrimoni la documentació necessària per a la constància de l'àmbit delimitat en l'Inventari General de Béns i Drets de la Generalitat.»  
II. De la lectura de la proposta de resolució es desprén claríssimament la procedència de l'aprovació de la delimitació parcial de la via pecuària «Assagador de Sagunt» en el terme municipal del Puig de Santa Maria, província de València, en el tram comprés entre la «Carrerada de Conca» i la seua finalització en el terme municipal de Rafelbunyol.  
III. El present procediment es tramita segons el que es disposa en la Llei 3/2014, d'11 de juliol, de la Generalitat, de vies pecuàries de la Comunitat Valenciana (DOGV 17.07.2014), la Instrucció de 13 de gener de 2012, de la Direcció General del Medi Natural, sobre vies pecuàries (DOGV 18.01.2012) i la Llei 3/1995, de 23 de març, de vies pecuàries (BOE 24.03.1995).  
En relació amb l'anterior, l'article 13.5 de la Llei 3/2014 estableix que «Amb caràcter previ al procediment de delimitació es realitzarà una actualització de la classificació amb cartografia que reflectisca la revisió del traçat longitudinal i de les amplàries reals». Aquest requeriment ha quedat recollit en l'informe de viabilitat de 29 de gener del 2020, i s'ha establit com a no necessari.  
Així mateix, l'article 14 de l'esmentada Llei 13/2014, estableix que «La delimitació s'aprovarà mitjançant resolució de la conselleria competent en matèria de vies pecuàries, el termini de resolució de la qual serà de 18 mesos des de l'acord d'inici per part de la direcció general competent de la conselleria esmentada i inclourà necessàriament la relació d'ocupacions, intrusions i contigüitats que afecten la via que es delimita?».  
IV. La resolució del present procediment li correspon a la persona titular de la Conselleria d'Agricultura, Desenvolupament Rural, Emergència Climàtica i Transició Ecològica, de conformitat amb el que s'estableix en el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i el Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica i modificacions posteriors.  
V. El present acte administratiu es regeix pel que es disposa en la Llei 39/2015, d'1 d'octubre, del procediment administratiu comú de les administracions públiques, així com pel que s'estableix en la Llei 14/2013, de 10 d'abril, de patrimoni de la Generalitat.  
VI. Al present procediment administratiu li és aplicable l'Ordre ministerial de 13 de març de 1975, publicada en el BOE número 118, del 15 de maig de 1975, i en el BOP número 100, del 29 d'abril de 1975. En ella es classifica la via pecuària «Assagador de Sagunt» com la número 3, amb longitud aproximada de 2.200 metres i una amplària legal de 20 metres.  
  
Amb base en els anteriors antecedents de fet i consideracions Jurídiques, resolc:  
  
Primer  
Desestimar les al·legacions presentades durant la tramitació del present procediment, sobre la base de les consideracions jurídiques exposades anteriorment.  
  
Segon  
Aprovar la delimitació parcial de la via pecuària número 3, denominada «Assagador de Sagunt» del terme municipal del Puig de Santa Maria, província de València, en el tram comprés entre la «Carrerada de Conca» i la seua finalització en el terme municipal de Rafelbunyol, d'acord amb la proposició de delimitació i plans que consten en l'expedient i les característiques de la qual són les següents:  
Denominació: «Assagador de Sagunt»  
Amplària legal: 20 m  
Longitud delimitada: 603,2 m  
Superfície delimitada: 12.064 m²  
Nombre d'intrusions: 40  
Superfície total de les intrusions: 12.064 m²  
  
Tercer  
Donar trasllat dels límits d'aquesta via pecuària a l'administració cadastral, conforme al que s'estableix en l'article 14.c del Reial decret legislatiu 1/2004, del 5 de març, pel qual s'aprova el text refós de la Llei del cadastre immobiliari.  
  
Quart  
Comunicar a la Direcció General de Patrimoni aquesta resolució, a l'efecte de la inscripció en el Registre de la Propietat del domini públic corresponent a l'àmbit delimitat, havent de procedir a la cancel·lació total o parcial de totes les inscripcions registrals que resulten contradictòries amb la delimitació. Així mateix, es traslladarà a la Direcció General de Patrimoni la documentació necessària per a la constància de l'àmbit delimitat en l'Inventari General de Béns i Drets de la Generalitat.  
  
Cinqué  
Donar trasllat de la present resolució a la Direcció Territorial de València, per a la seua notificació als interessats i als efectes oportuns.  
  
  
València, 8 de febrer de 2022.- La consellera d'Agricultura, Desenvolupament Rural, Emergència Climàtica i Transició Ecològica: Mireia Mollà Herrera.